
Председателят на СИБ участва в дискусия „ЕС в действие: по-добра защита за пътниците, ясни правила за бизнеса" по покана на Бюрото на Европейския парламент в България
На 16 май 2025 г. в София, Бюрото на Европейския парламент в България организира дискусия „ЕС в действие: по-добра защита за пътниците, ясни правила за бизнеса", за обсъждане на подготвяните промени в Регламента за контрола по прилагането на правата на пътниците в Съюза.

Целта на събитието бе да запознае заинтересованите страни с промените в Регламента, които се обсъждат в Европейския парламент и потенциалните последици за транспортния сектор, туристическите оператори и потребителите, включително хората с увреждания и с ограничена подвижност.

Гости на дискусията бяха г-н Андрей Новаков, член на Европейския парламент (ЕНП) и докладчик на ЕНП по обсъждания регламент, г-жа Анелия Маринова, главен директор на Главна дирекция „Гражданска въздухоплавателна администрация" в Министерство на транспорта и съобщенията, г-жа Соня Спасова, директор на Европейския потребителски център в България, г-н Одисей Спасов, председател на Българската асоциация на туристическите агенции (БАТА) и г-жа Бистра Маринкова, изпълнителен директор на „България Еър".

Андрей Новаков, член на Европейския парламент (ЕНП), докладчик на ЕНП по Регламента за контрола по прилагането на правата на пътниците в Съюза и основен докладчик по Регламент 261 за правата на пътниците във въздушния транспорт, запозна участниците с промените на дневен ред: По-добра защита на пътниците и ясни правила за бизнеса.

В Панелна дискусия бяха включени следните въпроси:

•
Какви промени се обсъждат относно контрола по прилагането на правата на пътниците в Европа?

•
Какви реформи се предвиждат по отношение на закъснели или отменени полети, искане на компенсация или връщане на парите?

•
Как ще се споделя отговорността между авиокомпании и посредници, като сайтове за билети и туристически агенции?

•
Какво трябва да направят българските институции и бизнес, за да се подготвят за новите правила?

•
Как ще се отразят бъдещите промени на транспортния сектор, туристическите оператори и потребителите, включително потребители с увреждания или с ограничена подвижност?

Евродепутатът Андрей Новаков разказа за предстоящи промени в Регламента за контрол по прилагане правата на пътниците, които се обсъждат в Европейския парламент, както и потенциалните последици от тях за траспортния сектор и потребителите.

Председателят на СИБ г-н Георги Колев, имайки предвид Европейския регламент от 2006 година, относно правата  на  хората с  увреждания  и тези с ограничена подвижност при пътувания с въздушен транспорт, сподели за тревожни изказвания от Европейския

парламент на хората с увреждания, проведен в Брюксел през м. май 2023 г., когато лица с инвалидни колички са срещали проблеми относно стари и неработещи платформи на летищата, които ги придвижват до самолета. До преди две-три години е съществувал подобен проблем и на летище София, преди закупуването на нова модерна платформа след консигнацията му.

От друга страна г-н Колев сподели, че когато в туристическа група или спортен отбор има двама или трима души с инвалидни колички, в самолетите не се допускат всички, поради липса на достатъчно пространство за помощните средства.

Засегнат бе проблемът за лица със зрителни увреждания и техните кучета- водачи, които трябва да ги придружават в самолетите, както и необходимостта придружителите на лица с увреждания с чужда помощ да имат право на място в самолета до тях. 

По този повод г-н Новаков, каза че хората с увреждания имат нужда от достъпност и защита на правата им като пътници и заяви, че платформите на летищата трябва задължително да са работещи и да се намери начин за качване за полет на повече инвалидни колички.

Г-жа Маринкова, изпълнителен директор на „България Еър“ сподели, че авиокомпанията винаги се е отнасяла с внимание към пътниците с намалена подвижност, като подпомагат с безплатни билети хора с тежки заболявания и техните придружители, които отиват за лечение в чужбина. Пътниците с намалена подвижност, с намалено зрение и с други заболявания са приоритет и трябва да са предвидени в Регламента – допълни тя.

Одисей Спасов - председател на Българската асоциация на туристическите агенции сподели ангажираността си към хората с увреждания, и че все повече автобуси се внасят с платформи, като могат да се съберат до три лица с инвалидни колички.

Поставен бе и въпрос от г-н Колев към г-жа Маринова, представител на Министерството на транспорта и съобщенията, относно новината лансирана от министър Караджов за внос на нови влакови композиции от Италия, дали същите са адаптирани за хора на инвалидни колички. Отговорът бе – да, със сигурност.

На интернет страницата https://europa.eu/youreurope/citizens/travel/transport-disability/reduced-mo-bility/index_bg можете да се запознаете с Права на пътниците с увреждания или с ограничена подвижност в ЕС.
Бюлетин „КУРАЖ”, СИБ
Глухите хора и правните производства

Глухите хора, които участват в правни производства – независимо дали като обвиняеми, свидетели или жертви, имат право да им бъде осигурени преводачи на жестов език, субтитри и други форми на поддръжка, които да им позволят напълно да разбират процеса и да участват в защитата си, или в даването на показания.

Правото на преводач не е просто учтивост, а въпрос на гарантиране на равенство и справедливост в съдебната система, защото без преводачи глухите хора фактически са изключени от пълноценното участие в правните процеси.

Реалното осигуряване на услуги за преводачи на жестов език в България обаче, е непостоянно и често зависи от местните ресурси. А липсата на последователност е сериозен проблем, тъй като глухите хора могат да останат без достъп в критични моменти на тяхното участие в съдебния процес.

За предизвикателства, с които се сблъскват глухите хора в съдебните производства, както и за необходимостта от всеобхватна национална и местна политика за неизменно осигуряване на жестов превод.

***

На 30 май тази година се проведе Общото събрание на пълномощниците на Съюза на глухите в България.

* Делегатите на този висш форум на нашата организация обсъдиха постигнатото през изминалата година и приеха изпълнението на програмата и бюджета на СГБ за 2024 година.

* Приета беше с пълно съгласие новата програма за работа, както и бюджетът на СГБ за 2025 година.

По време на форума пълномощниците обсъдиха важни проблеми, възникнали напоследък и взеха решения за общата подкрепа на инициативите, предприети от ръководството на СГБ.

Общото събрание на пълномощниците на Съюза на глухите в България беше открито от председателя на СГБ Николай Нинов. Той приветства делегатите и пожела успешна работа.

Пълномощниците единодушно гласуваха дневния ред на събранието. Събранието започна работата си по точка 1 от дневния ред, а именно – с представения от председателя на СГБ Отчет за дейността на СГБ през 2024 година.

ТИШИНА, СГБ

Национален турнир по спортен риболов за хора със зрителни увреждания, Плевен

На 11 и 12 юни 2025 г. край живописното село Ясен, Община Плевен, се проведе националният турнир по спортен риболов за хора със зрителни увреждания. Първият ден бе свързан с организационни въпроси, настаняване на участниците, нови запознанства и предварителни разговори за правилата на турнира. В ранните часове на 12 юни, един топъл пролетен ден, от 9:00 сутринта, спокойните води на язовир „Оазис“ станаха арена на едно изключително събитие, организирано от Спортния клуб за хора със зрителни увреждания (СКХЗУ) Плевен, и включено в спортния календар на Община Плевен за тази 2025 година. Отборите премериха сили в този вид спорт, улов на дъно, който е подходящ за хора със зрителни увреждания. В надпреварата се пуснаха отборите на клубовете към федерация „Спорт за хора със зрителни увреждания”. Финансирането на турнира бе изцяло от Община Плевен и част от РО ССБ Плевен.  Състезанието събра 21 участници от седем клуба от цялата страна. Отборите участващи в турнира бяха от Плевен, Ямбол, Стара Загора, Русе, Габрово, Варна и Шумен. Тези смели риболовци въпреки своите зрителни проблеми, проявяват не само желязна воля и търпение, но и спортен дух, доказвайки, че любовта към риболова преодолява всички бариери. На откриването присъстваха г-н Иван Дачев, Главен експерт отдел "Спорт" Община Плевен и г-н Милен Цветков, Главен експерт отдел "Спорт" Община Плевен.

„Нашата цел е да развиваме физическата култура и спорта, и да ги популяризираме сред лицата с увреждания на зрението“, споделя инж. Павлин Ангелов, Председател на СКХЗУ Плевен и Председател РО на ССБ Плевен, Една от най-големите и добре работещи регионални организации. Резултатите на първенството са много важни, като имаме в предвид, че слабостта на риболовеца е в разказването на преживени случки и големината на улова.

След приключване на турнира и класиране на отборите, на наградените бяха връчени плакети и грамоти за успешното им участие. Първите три отбора бяха подредени както следва: "Бялата лястовица" Габрово, първо място, "Верея" Стара Загора, второ място и отборът на Ямбол, трето място. Капитанът на плевенския отбор Володя Христов, Председател ТО ССБ Плевен бе награден със специалната купа на турнира за най-голям улов.

За пореден път хората със зрителни увреждания доказаха, че заслужават уважение и признание за усилията им да бъдат достойна част от обществото.

Румен Петков, организатор клуб,
ул. Гренадирска 30, Плевен

Кампания „Седмица на отворените врати“ за туберкулоза се проведе в област Плевен

През периода 16 юни – 20 юни 2025 г. в област Плевен се проведе „Седмица на отворените врати“ за туберкулоза. Подробности за кампанията информираха от РЗИ – Плевен.

Туберкулозата е разпространена във всички страни и заболяват хора от всички възрасти. След преминаване на епидемията от коронавирусната инфекция (COVID-19), тя отново стана водеща причина за смърт от отделен инфекциозен агент в световен мащаб. По данни на СЗО през 2023 г. 1.25 милиона души са починали от туберкулоза. През 2023 г. приблизително 10,8 милиона души са се разболели от туберкулоза (ТБ) по света, като от тях: 6 милиона мъже, 3,6 милиона жени и 1,3 милиона деца. През същата година само 2 от 5 души с резистентна към лекарствата туберкулоза са получили достъп до лечение, което прави мултирезистентната туберкулоза кризисен фактор за общественото здраве.

Заболяемостта от туберкулоза в страната за 2024 г. е 13,7 на 100 000 население, като регистрираните лица с туберкулоза са 913. За сравнение през 2014 г. техният брой е 1 872, като се запазва тенденцията броят на мъжете да е по-голям от този на жените. Заболяемостта от туберкулоза в област Плевен за 2023г. е 15,43 на 100 000 население /регистрирани са 34 нови случая за годината/. През  2024г. новорегистрираните случаи са 17, заболяемост 7,80 на 100 000 население.

Въпреки значителните успехи, постигнати в борбата с туберкулозата в европейския регион на СЗО и постоянния спад на заболеваемостта, туберкулозата продължава да представлява заплаха за общественото здраве в повечето страни от региона. Програмата и  Целите на ООН за устойчиво развитие насочва усилията за прекратяването на епидемията от туберкулоза до 2030 година.

За намаляване на заболеваемостта от туберкулоза в страната се изпълнява Национална програма за превенция и контрол на туберкулозата в България за периода 2021-2025 г. Инициативата „Седмица на отворените врати“ за туберкулоза дава възможност на всеки за достъп до здравни услуги и повишава обществената информираност по отношение на туберкулозата В периода на кампанията:

В дните 16 юни – 20 юни 2025 г., в часовия диапазон 12:00 ч. до 14:00 ч. в ОДНБПФЗ, УМБАЛ „Д-р Г. Странски“ – гр. Плевен, ул. Кирил и Методий №20 /след предварително записване на тел. 064 802 994/ на хора, страдащи от продължителна кашлица, поддържане на субфебрилна температура, загуба на тегло, диабетици и др. желаещи граждани се извърши:

1) скрининг на риска за туберкулоза чрез анкета;

2) консултации;

3) на съмнителните за туберкулоза лица – безплатни прегледи и допълнителни изследвания.

В периода на кампанията за гр. Плевен бяха съгласувани за провеждане и следните дейности:

От 10:00 ч. до 12:00 ч. на 18 юни 2025 г. в Клуб на пенсионера на бул. „Ген. Скобелев“ №20 се проведе:

1) лекция за туберкулоза;

2) попълване от специалист на анкета за здравословното състояние на анкетирания.

Венец от билки сплетоха на Еньовден

По традиция, на 24 юни 2025, когато празнуваме Еньовден, членове от  плевенските клубове на хората с увреждания и пенсионера в Плевен посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от клубовете с набраните от тях билки сплетоха с червен конец ритуален венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. Участниците разясняваха коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство и удоволствие се спираха пред импровизирания щанд и после с усмивка минаваха под венеца за здраве. Преди цялата група от плевенските клубове да премине под венеца и да продължи с разходка сред прохладата на парка, член на един от клубовете прочете и за традицията на Еньовден. Гости на това мило празненство бяха организаторките от всички Клубове на хората с увреждания и пенсионера(КХУП) на територията на Община Плевен. След това всички организирано се почерпиха с кафе и безалкохолни напитки в близките кафета в парка.

Р. Петков, организатор клуб, 

ул. Гренадирска 30, Плевен
Самодейност

Участие и награди на вокалните групи от КХУП във фестивали, май/юни 2025

Фестивал на старата градска и шлагерна песен - "Романтика в Пордим 2025" 

На 17 май  2025, събота, от 10.00 ч.  в салона на Народно читалище "Иван Радоев - 1907" град Пордим се проведе поредното издание на Фестивал на старата градска и шлагерна песен „Романтика в Пордим”. Фестивалът  даде възможност за изява на певчески групи за стари градски песни, за възраждане на  градската песенна традиция, както и да се достави удоволствие на ценителите на песента. Фестивалът бе с конкурсен характер и се провежда в рамките на един ден. ВГ "Перуника" при КХУП ул. „Сан Стефано” 40 Плевен и ВГ "Пендара" при КХУП ул. Данаил Попов 2 участваха и бяха наградени със златен и бронзови медали.

***

14-то издание на фестивала на патриотичната песен "Отечество" се проведе в Плевен

На 26-ти май 2025 в общинска зала "Катя Попова" Плевен се проведе 14-то издание на фестивала на патриотичната песен "Отечество", чийто съорганизатор е СОСЗР- Плевен и с подкрепата на военно-патриотичните съюзи в Плевен. Във фестивала, който се проведе на сцената в тази зала взеха участие много групи, ансамбли и индивидуални изпълнители от цялата страна. От Клубове на хората с увреждания и пенсионера от Плевен се представиха и бяха наградени: Вокална група "Пей сърце" при ТО на ССБПлевен, клуб ул. Гренадирска 30 бе удостоена с лаореатско звание и Почетна грамота, а младата солистка на групата Теодора Севдалинова със златен медал и грамота; ВГ "Перуника" ул. Сан Стефано 40 получи златен медал и грамота за участие; Вокална група "Пендара" с ръководител и корепетитор Магдалена Георгиева от НЧ "ЛИК" Плевен, ул. Данаил Попов 2, бе удостоена също със златен медал и грамота"

***

Международен фолклорен фестивал, гр. Охрид, Република Северна Македония

На 13 юни 2025 на брега на красивото Охритско езеро, гр. Охрид, Северна Македония се проведе Международен фолклорен фестивал. По покана на организаторите ВГ "Перуника" при КХУП ул. Сан Стефано 40 с ръководител и корепетитор Красимира Борисова, спечели овациите на публиката с изпълнение на песните "Седенка", "Садила мома" и "Приятели".

***

IV Фолклорен фестивал „ФОЛКЛОРИАДА – 2025“ с. Коиловци

IV-ти Фолклорен фестивал „ФОЛКЛОРИАДА – 2024“ се проведе на 14 юни(ден на фолклора)  2025 на площада в центъра на село Коиловци. Организатори на събитието бяха кметството на с. Коиловци и НЧ "Христо Ботев 1927". Фестивалът има конкурсен характер. Професионално жури с Председател народната певица Елка Недялкова,  преподавател в НГИ "Панайот Пипков" Плевен оценяваше изпълненията. Секретарят на НЧ "Христо Ботев 1927" откри фестивала. Участие в тазгодишния фестивал бяха заявили 45 творчески колектива от 35 населени места от общините Плевен, Никопол, Гулянци, Левски, Пордим, Ловеч, Велико Търново, Свищов, Мизия и Лозница. Фестивалът се финансира със средства планирани в бюджета от Културния за 2025 г. календар на Община Плевен и с финансовата подкрепа на дарители от местната общност. От Клубовете на хората с увреждания и пенсионера Плевен се представиха ВГ "Пей, сърце". Те бяха удостоени със златен медал и грамота за участие.

***

IV-ти Зонален многожанров фестивал „Бреница пее и танцува“, 2025

На 21 юни 2025 от 9.30 часа в с. Бреница, Община Кнежа се проведе IV-ти зонален многожанров фестивал „Бреница пее и танцува“.  Фестивалът отново събра стотици изпълнители, музиканти и танцьори от всички възрасти. Това е фестивал, който с всяко поредно издание се обогатява с много нови идеи, с много повече участници и мащабност на проявите в художествената самодейност на хората с увреждания. Организатори на това събитие са УС на СИБ с. БРЕНИЦА при РО на СИБ Плевен,  НЧ "Народно съзнание 1897", Община Кнежа и кметство с. Бреница.  Специално изградена сцена в прохладата на парка близо до клуба на СИБ посрещна самодейни състави от няколко области. Фолклорните групи, индивидуалните изпълнители и танцовите състави премериха сили в две категории и две възрастови групи. При откриването поздравления към участниците и гостите отправи г-жа Иванка Андреевска, Председател УС  на СИБ с. Бреница.  От Плевен, (КХУП), взеха участие ВГ "Пей, сърце" и ВГ "Пендара". Двете групи бяха удостоени със златни медали и грамоти.

Познавайки в дълбочина проблемите на хората с увреждания това бе изключителна изява на силата и духа на тези хора.

Р. Петков, организатор клуб, 
ул. Гренадирска 30, Плевен

Община Плевен

Второ издание на фолклорен събор 
„Кайлъшка шевица“ се проведе в парк "Кайлъка" Плевен

Второто издание на единствения по рода си фолклорен събор в Северна България - „Кайлъшка шевица“ - Плевен, се проведе на 21 юни, събота, отново на Мечата поляна в парк „Кайлъка“. Проявата се организира от ФК „Веселяци“ със съдействието на Община Плевен. Посетителите имаха незабравим ден, изпълнен с музика, танци и много изненади. Тази година бе подготвено и място за палатки.

В 9.30 часа в съботния ден започна настаняване по чергите на Мечата поляна, а официалното откриване на събора бе в 10.00 часа. Детската работилница отвори врати за най-малките в 10.30 часа,  след което започна конкурс за най-добро тестено печиво „Гладна мечка хоро не играе на поляната“ за печива от региона на Плевен . На всеки желаещ бе предоставена възможност да покаже своите кулинарни умения. Програмата до края на вечерта включваше още: кулинарно шоу с Ути Бъчваров, приготвяне на боб по специална рецепта и веселяшки мръвки, вкусотии, поднесени с усмивка; веселие с автентични български хора;   концерт на една от любимите звезди на българската народна музика Николай Славеев; награждаване на участниците в кулинарната надпревара; веселие на поляната с автентични български хора; гайдарски състав от НЧ „Христо Ботев 1869“, гр. Калофер; игри на веселието; изпълнения на певицата Мария Коцова; специално участие на талантливата Ралица Хайдърска; Троянски духов оркестър „Заедно“; Празничен концерт на Светлозар Христов - Заро; Светлинно шоу с Атанас Захариев и закриване на събора.

Единственото условие бе участниците да бъдат облечени в народни носии – без значение дали автентична, сценична или стилизирана носия. В специалната детска работилница ще има творчески забавления за най-малките майстори, в които те ще развихрят креативността, въображението и сръчността си като създават и оцветяват дървени композиции, рисуват и оцветяват любими приказни герои, оцветяват фигурки и медальони. За всяко дете са осигурени подходящи условия и творчески материали, участието е напълно безплатно, защото детската усмивка няма цена. Работилницата за най-малките работи от 10.30 до 13.30 часа и продължи следобед.

***

Плевен подема инициатива за издигане паметник на акад. Светлин Русев

Плевен подема инициатива за издигане паметник на именития творец, дарител и почетен гражданин на Плевен акад. Светлин Русев. Зад идеята застават кметът на Общината д-р Валентин Христов, бивши кметове на Плевен, общински съветници и общественици. Общата воля за това бе заявена при откриване на последната от поредицата четири изложби на акад. Светлин Русев, с които родният му град отбелязва 92 години от рождението на твореца. Експозицията е представена в галерията - дарение, която носи неговото име.

„Наш дълг е да пазим и поддържаме това дарение, безценно не само за Плевен, и да засвидетелстваме нашата почит и уважение към човека и твореца, направил този огромен жест за своя град. В разговор с г-н Румен Петков (кмет на Община Плевен в мандат 1995 – 1999 г.) и с г-н Димо Дешев (председател на Постоянна комисия по „Култура, читалища, вероизповедания и международна дейност“ в Общинския съвет) обсъдихме, че е редно всички досегашни кметове да се обединим около идеята в Плевен да бъде издигнат паметник на акад. Светлин Русев. За осъществяването на това наше намерение предстоят разговори и срещи“, обяви д-р Валентин Христов.

„Светлин е човек с уникално чувство за принадлежност - на първо място принадлежност към родния град... Идеята за паметник на акад. Светлин Русев не трябва да остане само в рамките на нашия град. Мисля, че, както има паметник на Йордан Радичков, както има паметници на редица наши достойни личности - така трябва да има и на академик Русев“, каза при откриването на изложбата и Румен Петков. 

За личността и значението на творчеството на акад. Светлин Русев говориха и председателят на Общинския съвет доц. д-р Иван Малкодански и Димо Дешев.

Изложбата „Светлин Русев 1933 - 2018“ е финална от поредицата събития, с които Плевен отбелязва годишнината от рождението на акад. Светлин Русев. Художникът е роден на 14 юни 1933 година. По този начин родният му град продължава традицията, поставена приживе от самия Светлин Русев, който всяка година на 14 юни за рождения си ден организираше изложба от свои творби. Откриването на днешната експозиция уважиха представители на местната власт, културни институти и общественици. Подчертано бе огромно значение на акад. Светлин Русев като творец и дарител и невероятното културно богатство, което той остави на Плевен. В изложбата са показани ценни творби на акад. Светлин Русев от фонда на ХГ „Илия Бешков“ и страници от библиофилско издание на издателство „Акцент 96“ със стихове на поета и почетен гражданин на Плевен Калин Донков и рисунки на акад. Светлин Русев. По време на събитието актьорът Георги Ангелов прочете стихове на Калин Донков, а Боряна Бешева и Даниел Меса изпълниха дуети от оперети, акомпанирани от Мариана Мирчева.

Изложбата „Светлин Русев 1933 - 2018“ може да бъде разгледана в следващите дни в ХГ Дарение „Колекция Светлин Русев“.

***

За любителите на предизвикателствата: Гребане с туристически каяци на „Тотлебеновия вал“

Община Плевен съвместно с Клуб по воден туризъм към Туристическо дружество „Кайлъшка долина“ – Плевен, организираха на 21 юни 2025 гребане с туристически каяци. Инициативата е част от Спортния календар на Община Плевен за 2025 година. Всеки имаше възможност да изпита удоволствието от каякарската разходка и да се докосне по един различен начин до магията на природата.
***

Фермерският пазар в Плевен с юнско издание

След успешното първо издание на националния фермерски пазар в Плевен, традицията на фермерските пазари всеки трети петък на месеца в града продължава. Месец юни инициативата посрещна плевенчани и гостите на града в района на Кооперативния пазар в петък, 20 юни, от 10.00 до 18.00 часа. Фермери и земеделски производители от региона и страната отново предложиха своите продукти с роден вкус и качество. На щандовете се предлагаха богат избор от млечни продукти от овче, козе, биволско и краве мляко, прясно и кисело мляко, кашкавал, сирене и др.; разнообразие от колбаси, месни деликатеси и мезета; оцет, сокове, нектари и сиропи от пресни плодове и арония; сладка, пестил, конфитюри и билкови продукти; консерви, вина, ядки и тахан; български пробиотици, мед и пчелни продукти. Организатор на Фермерския пазар е Община Плевен, съвместно с общинската фирма „Тибор“ ЕАД и със съдействието на социалната платформа „Фермерски пазар ОТ БГ“. Пазарът се провежда всеки трети петък на месеца в района на Кооперативния пазар в града.
Здраве

Сърдечно-съдови проблеми през топлото време

Пациентите, страдащи от сърдечно-съдови заболявания, са чувствителни към рязката смяна на времето, прекалено високите и прекалено ниските температури. Горещите летни дни, които вече са тук, могат да повлияят неблагоприятно на сърдечно-съдовата дейност и изискват повишено внимание особено от страна на страдащите от сърдечни заболявания или хронични проблеми с кръвното налягане.

Високите температури оказват негативен ефект върху сърдечната дейност на хронично болните от сърдечни заболявания. Наблюдават се ритъмни нарушения, като най-честото страдание е предсърдното мъждене, дължащо се на диселектролитемия. Тя може да бъде причинена от нарушение на солевия баланс поради обезводняване на организма в горещините. Това е предразполагащ фактор за проява на ритъмни нарушения.

Високите температури, съчетани с дейности и физически усилия на открито, причиняват обилно изпотяване, с което се губят значителни количества електролити и се нарушава нормалното функциониране на сърцето. Адекватният прием на течности и поддържането на тялото хидратирано е от съществена важност при пациенти, подложени на диуретична терапия, за да избегнат прилошаване или колапс, причинени от спад на кръвното налягане или от обезводняване.

Добра превенция е коригирането на дозата на приеманите лекарства, но задължително след консултация с лекуващия лекар, както и приемът на допълнително количество течности – поне литър над обичайното.

На болните от сърдечно-съдови заболявания добре се отразява почивка в планината, в сравнение с тази на морския бряг, избягването на стоенето на открито в най-горещата част от деня – времето между 11 и 17 часа, редовно измерване на кръвното налягане и стриктно следене на стойностите му, редовни кардиологични прегледи, прием на достатъчно количество течности – вода, неподсладен чай, избягване на консумацията на кофеин и алкохол, корекция на дозата приемани лекарства.

Високите температури водят до разширяване на кръвоносните съдове и спадане на кръвното налягане. Пациентите, страдащи от ниско кръвно налягане, могат да се чувстват замаяни, да изпитват слабост и да им прилошава. Това налага контрол на диуретичното лечение при страдащите от сърдечно-съдови заболявания. Приемащите лекарства за високо кръвно налягане често се нуждаят от намаляване на дозата през лятото, поради естествения спад на кръвното. Това не трябва да става самоволно, а след консултация със специалист. Спирането на лекарствата за контрол на високото кръвно налягане без лекарска консултация може да бъде опасно за здравето и живота. Съвети за опазване на здравето на страдащите от сърдечно-съдови заболявания през лятото:

- Увеличеният прием на вода е строго препоръчителен;

- Да се избягва приемът на кофеин, тлъсти меса, алкохол, бира, черен чай;

- Да се намали до минимум консумацията на бързи въглехидрати – сладки, захар, хляб, както и на солта;

- Да се осигури достатъчно количество качествен сън в прохладна и добре проветрена стая;

- Да се избягва носенето на тесни дрехи, особено по време на дълго пътуване, поради опасността от емболии, породена от нарушаване на кръвообращението от тесните дрехи;

- Препоръчва се консултация с лекуващия лекар за коригиране на дозата на приеманите лекарства.

Симптомите, които са притеснителни и изискват незабавен преглед, са следните:

- Болка в областта на сърцето, която се разпространява към лявото рамо и ръката.

- Задух и сърцебиене, които възникват в покой и се усилват, докато пациентът лежи.

- Главоболие в областта на тила.

- Изтръпване на крайниците, затруднения в зрението, говора. 

- Припадъци.

От 1 юли 2025 година започва приемът на заявления за енергийни помощи за отоплителен сезон 2025/2026 г.

От 1 юли 2025 г. започва приемът на заявления за енергийни помощи за отоплителен сезон 2025/2026 г. Документи ще се подават в дирекциите „Социално подпомагане“ до 31.10.2025 г.
Целевите средства ще се отпускат за период от пет месеца – от 1 ноември 2025 г. до 31 март 2026 г.
Месечният размер на целевата помощ за отопление се определя със заповед на министъра на труда и социалната политика, на база левовата равностойност на 500 квтч електроенергия, от които 300 квтч дневна и 200 квтч нощна електроенергия, по осреднена крайна продажна цена на електроенергията за битов потребител към 31 октомври на текущата календарна година.
Към настоящият момент все още не определен размерът на целевата помощ за отопление за отоплителен сезон 2025/2026 г.
Право на целева помощ за отопление имат лица и семейства, чийто средномесечен доход за предходните 6 месеца, преди месеца на подаване на заявление-декларацията, е по-нисък или равен на индивидуално определен диференциран доход за отопление.
За да получат помощ за отопление, безработните лица в трудоспособна възраст задължително трябва да са регистрирани в дирекциите „Бюро по труда“ най-малко 3 месеца преди месеца на подаване на заявлението-декларация и да не са отказвали предлаганата им работа или включване в обучения.
Целевата помощ за отопление се отпуска, ако лицата или семействата отговарят на следните допълнителни условия:
-  обитаваното от тях собствено жилище да е единствено;
-  да не осъществяват дейност като еднолични търговци и да нямат участие в капитала на търговско дружество;
- да нямат вземания, доходи от движимо или недвижимо имущество, влогове, дялови участия и ценни книжа, чиято обща стойност за отделното лице или за всеки един от членовете на семейството да надхвърля линията на бедност за съответната година (за 2024 г. - 526,00 лв.), с изключение на боновете или акциите от масовата приватизация;
- да нямат сключен договор за предоставяне на собственост срещу задължение за издръжка и/или гледане; това изискване не се прилага в случаите, когато поелите задължения за издръжка и/или гледане са учащи се, безработни, в нетрудоспособна възраст или хора с увреждания;
- да не са прехвърляли жилищен, вилен, селскостопански или горски имот и/или идеални части от тях срещу заплащане или чрез даряване през последните 2 години, като общата стойност на сделките не трябва да надвишава 3 787,20 лв. (24-кратния размер на основата за подпомагане, която за 2024 г. е в размер на 157,80 лв.).
В срок до 20 дни от подаването на заявлението-декларация социален работник извършва социална анкета и изготвя социален доклад, а в 7-дневен срок от изготвянето му директорът на ДСП или упълномощено от него лице издава заповед за отпускане или отказ за отпускане на помощта. 

Целевата помощ за отопление се предоставя, както следва:
При отопление с топлоенергия, електроенергия и природен газ – в пари на правоимащото лице или семейство, съобразно заявения начин на изплащане.

При отопление с твърдо гориво:
- В пари на правоимащото лице или семейство, съобразно заявения начин на изплащане
- На търговец на твърдо гориво, който е осъществил доставката – при изрично отразено в заявлението-декларация желание от страна на лицето или семейството.
Летни екскурзии край морето

Аладжа манастир

Аладжа манастир е най-известният средновековен скален манастир по българското Черноморие, обитаван от монаси-отшелници през XIII – XIV век.

Помещенията на манастира са издълбани на две равнища във висока почти 40 метра варовикова скала.

На първото равнище са разположени манастирската църква, монашеските килии, трапезарията и кухнята, малка гробищна църква, криптата (костница) и стопанските помещения.

Второто равнище представлява естествена скална ниша, в източния край на която е изграден манастирския параклис.

След падането на България под османско владичество в края на ХIV век Аладжа манастир постепенно запада и вероятно към XVI -XVII век е изоставен.

На 600 – 700 м. западно от манастира се намира група пещери, известна под името “Катакомбите”. Откритите находки – керамика, монети, графити и др. свидетелстват, че “Катакомбите" са обитавани през раннохристиянската епоха (IV-VI в.). По-късно, през XIII – XIV век “Аладжа манастир” и “Катакомбите” са представлявали части от по-голям монашески комплекс.

Аладжа манастир функционира като музеен и туристически обект. През 1912 г. е обявен за народна старина, а през 1957 г. – за архитектурен паметник на културата от национално значение .

До Аладжа манастир може да стигнете с автомобил или с автобусни линии № 29 до спирка  "Аладжа манастир" /два пъти на ден, сутрин и вечер/, № 109 и № 409 до спирка "Чайка"

Вход: възрастни - 5 лв., деца - 3 лв

Работно време: Май - Октомври: 9:00 до 17:00 часа, без почивен ден

Контакти:

Природен парк „Златни пясъци“ Тел.: 052 355 460
За горещите летни дни
Класически ванилов сладолед

Оказва се, че любимият деликатес на всеки се приготвя много лесно и просто у дома. За да направите това, имате нужда от мляко, захар, сметана и жълтъци, плюс - малко свободно време. Необходими съставки: Мляко - 250 мл, 250 ml сметана (35%), 5-6 яйчни жълтъка, Захар - 90 г, Ванилин - 1 ч. л.

Приготвяне:

Млякото се сварява и се отстранява от топлината. Оставете да се охлади до 36-37 градуса. Смесете добре жълтъците с ванилия и захар (можете да използвате блендер). Налейте млякото в  сместа от жълтъците на тънка струя без да преставате да разбърквате жълтъците. Сместа се поставя отново на слаб огън и се загрява, като се разбърква непрекъснато докато се сгъсти. За да определите готовността на съдържанието можете да проверите като поставите пръст по повърхността на използваната лъжица. Ако пръстовият отпечатък остане гладък, тогава сместа е готова. Оставете кремът да се охлади, след това го поставете в хладилник. След 1 час сметаната се разбърква с охладения крем и се излива в контейнер. Поставете сместа във фризера за 1 час. За да се получи гладката и равномерна структура на сладоледа без кристалчета лед трябва да извадите крема от хладилника веднага щом започне да се втвърдява. Разбийте сладоледа с блендер или миксер до премахване на възможно образуваните кристали в сместа и го поставете отново във фризера за три часа. Преди консумация поръсете всяка порция с настърган шоколад или ядки.

Пожелаваме прохладно лято!

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.ohu-bg.net

http://disability.pleven.bg

